14 ጉንቦት 2020 ምንጪ ስእሊ, Getty Images ጫት፡ ንሶማሊያውያን ዳርጋ ኣወል ቡኖም፣ መንቀሳቐሲ ሞተሮም እዩ። መንግስቲ፡ ጫት ናብታ ሃገር ከይኣቱ ምስ ከልከለ ግን፡ መብዛሕትኦም ጫት ዝሓይኹ ሶማሊያውያን ኣይተሓጎሱን። ኣብቲ ሕሉፍ ጊዜ፡ ፍርቂ መዓልቲ ኣኪሉ፡ ካብ ኬኒያ ብነፋሪት ተጻዒኑ ዝመጽአ ጫት ኣብ ሞቓድሾ ድሕሪ ምብጽሑ፡ ወዲ ተባዕታይ ደሊኻ ንምርካብ ከም ዓይኒ መርፍእ ትጽገም። ኩሎም ከምታ ዓቕሞምን ጠለቦምን፡ ጫቶም ሒዞም ኣብ ገዝኦም። ቆጽሊ ጫት ዝሕልሕል ኢሉ ንዝነበረ ወግዒ መሓዙት ዘምውቕ፡ ዝፈረሰ ስምምዕ ንግዲ ዝጽግን፡ ሕልፍ እንትብል ድማ ዕጡቓትን ተዋጋእትን ዝነቓቕሕሉ እዩ። ጫት፡ "ኣነ ባዕለይ፡ ጠጠው እንተቢሉ'ታይ ከምዝሰርሕ ኣይፈልጥን" ሶማልያ ኣብ ልዕሊ ንግዲ ጫት ብዝገበረቶ እገዳ 3 ሚልዮን ዶላር ክትዕቅብ ክኢላ ብመጋቢት፡ ብምኽንያት ለበዳ ኮሮናቫይረስ መንግስቲ ካብን ናብን ዝግበር ዓለምለኻዊ በረራታት እንትእግድ፡ ጫት ሒዘን ዝመጽኣ ነፈርቲ'ውን ጠጠው ክብላ ገይሩ። ኣዋጅ ዕጽዋ ክእውጅ እንከሎ ድማ፡ መምርሒ ኣካላዊ ርሕቀት ምሕላው ንክኽበር፡ ሰባት ብሓባር ተኣኪቦም ጫት ክሓይኹ ከም ዘይብሎም ኣዚዙ። ሰበ ስልጣን ሶማሊያ፡ ጫት ብኢድ ስለ ዝእከብ ኮቪድ-19 ናይ ምትሕልላፍ ተኽእሎ ኣለዎ ኢሎም ይኣምኑ። ምንጪ ስእሊ, AFP መግለጺ ስእሊ, ጫት ቀንዲ ምንጪ እቶት ብዙሓት ሶማሊያውያን እዩ ግን፡ ጫት ሕጂ'ውን ናብታ ሃገር ዝኣትወሉ መገዲ ኣይስኣነን። ገሊኡ ብመኪና ካብ ኢትዮጵያ ይመጽእ ኣሎ። ገሊኡ ድማ ብጃልባ ካብ ኬኒያ ይኣቱ። እዚ ኩነታት ብፍላይ ኣብ ኬኒያ ሜሩ ኣብ ዝተብሃለ ዞባ ዘለው ኣፍረይቲ ጫት ንዝኾኑ ሓረስቶትን ነጋዶን ኣብ መነባብርኦም ጽልዋ ከም ዘሕደረሎም ይዛረቡ። ኣቦ መንበር ማሕበር ነጋዶ ጫት ንያምቤኔ ኪማቲ ሙንጁሪ፡ ኣባላት እታ ማሕበር ኣብ መዓልቲ 250 ሽሕ ዶላር ዋግኡ ጫት ናብ ሞቓድሾ ሰደድ ከም ዝገብሩ ይገልጽ። ጫት ምኽልካል ይከኣል'ዶ?
